Na temelju Zaključka Općinskog načelnika KLASA: 610-01/26-01/16, URBROJ: 2117-8-01-06/01-26-1 od 19. listopada 2026. godine i članka 2. Tarife naknada za korištenje javnih površina (''Službeni glasnik Općine Župa dubrovačka'' broj 2/23 i 35/26) (u daljnjem tekstu: Tarife) Općinski načelnik Općine Župa dubrovačka dana 23. listopada 2026. godine raspisuje
JAVNI NATJEČAJ

za dodjelu prostora ispred poslovno-garažnog objekta za postavljanje montažnih objekata za obavljanje ugostiteljske djelatnosti povodom božićnih blagdana

I. PREDMET NATJEČAJA

· Predmet natječaja je davanje u zakup montažnih drvenih kućica dimenzije 2,8x2,4 m (dalje: kućice) na lokaciji ispred prostora poslovno-garažnog objekta u Srebrenom u razdoblju od 04.12.2026. do 02.01.2027. godine kako slijedi:

· 5 kućica, kao prigodnih prodajnih mjesta za obavljanje ugostiteljske djelatnosti. Grafički prikaz rasporeda kućica sastavni je dio ovog Natječaja i ponuditelji ga mogu vidjeti na oglasnoj ploči Općine Župa dubrovačka svakim radnim danom od 7:00 do 15:00 sati, za vrijeme trajanja Natječaja.
· Zakupac se obvezuje o svom trošku prigodno urediti kućice blagdanskim ukrasima i unutarnji prostor kućice u svrhu pružanja ugostiteljske djelatnosti. Nije dopuštena bilo koja vrsta tehničkih preinaka na kućici.
II. POČETNI IZNOS ZAKUPNINE
· Početni iznos jednokratne naknade za zakup kućica za čitavo vrijeme trajanja manifestacije povodom božićnih blagdana iznosi 5.900,00 eura.

· Osobe koje sudjeluju u javnom natječaju dužne su uplatiti jamstvo za ozbiljnost ponude za sudjelovanje na javnom natječaju u iznosu od 1.000,00 eura u korist Proračuna Općine Župa dubrovačka IBAN: HR5924070001860200001, model: HR68, poziv na broj: 7706 - OIB.
· Ponuditelji mogu predati samo jednu ponudu.

III.  SADRŽAJ PONUDE
Ponuda mora sadržavati:

· Naziv/ime i prezime ponuditelja, adresa sjedišta/prebivališta ponuditelja, podaci o odgovornoj osobi ponuditelja, telefon, e mail, broj transakcijskog računa ponuditelja.

· Izvadak iz sudskog ili drugog odgovarajućeg registra u izvorniku ili ovjerenoj preslici ne starijeg od 3 mjeseca od dana objave javnog natječaja, iz kojeg mora biti vidljivo da je ponuditelj ovlašten obavljati djelatnost koju je naveo u svojoj ponudi.
· Potvrda izdana od Ministarstva financija – Porezna uprava (izvornik, preslika ili elektronski zapis) iz koje proizlazi da ponuditelj nema duga po osnovi javnih davanja, ne stariju od 30 dana od dana raspisivanja ovog natječaja, osim ako je sukladno posebnim propisima odobrena odgoda plaćanja navedenih obveza, pod uvjetom da se ponuditelj pridržava rokova plaćanja,

· Prigodnu ugostiteljsku ponudu za vrijeme Adventa i Božićno vrijeme – detaljan opis proizvoda i usluge koje ponuditelj namjerava prodavati/nuditi.
· Ponuđeni iznos zakupnine koji ne smije biti niži od početnog iznosa zakupnine navedenog u točki 2. ovog Natječaja, podnosi se na obrascu ponude sa svim popunjenim podacima. Obrazac ponude možete preuzeti sa službenih stranica Općine Župa dubrovačka http://www.zupa-dubrovacka.hr ili na adresi Općina Župa dubrovačka, Srebreno, Vukovarska 48.

· Dokaz o uplati jamstva za ozbiljnost ponude za sudjelovanje na javnom natječaju. 
Napomena: 
Ponuditelj nije dužan uz ponudu dostaviti posebnu potvrdu o nepostojanju dugovanja prema Općini Župa dubrovačka. Postojanje odnosno nepostojanje dospjelih, a nepodmirenih dugovanja ponuditelja prema Općini Župa dubrovačka po bilo kojoj osnovi Povjerenstvo za provedbu postupka javnog natječaja utvrđuje po službenoj dužnosti, uvidom u službene evidencije Općine te, prema potrebi, pribavljanjem podataka od nadležnih ustrojstvenih jedinica i drugih tijela koja raspolažu relevantnim podacima.

Stanje dugovanja utvrđuje se sa stanjem na posljednji dan roka za podnošenje ponuda. O rezultatima provjere i utvrđenom činjeničnom stanju Povjerenstvo sastavlja odgovarajuću zabilješku odnosno unosi podatke u zapisnik o provedenom postupku.

Ako se utvrdi da ponuditelj na navedeni dan ima dospjela, a nepodmirena dugovanja prema Općini Župa dubrovačka po bilo kojoj osnovi, njegova ponuda ocijenit će se neprihvatljivom te se neće dalje razmatrati u postupku javnog natječaja.

IV.  KRITERIJ ZA ODABIR PONUDE
Kriterij za odabir najpovoljnijih ponuditelja je najveći ponuđeni iznos zakupnine (ponuditelji koji su u sustavu PDV-a iskazuju u ponudi cijenu iskazanu u ukupnom iznosu s PDV- om te se ista uzima kao iznos ponuđene zakupnine) za kućicu uz ispunjavanje ostalih uvjeta iz Natječaja.

V.  DOSTAVA PONUDA
· Ponude za Javni natječaj se podnose osobno ili preporučenom poštom na adresu:

Povjerenstvo Općine Župa dubrovačka, Vukovarska 48, Srebreno, 20207 Mlini poštom preporučeno ili osobno, u zatvorenoj omotnici, s naznakom ''Za Javni natječaj – zakup kućice'' - NE OTVARAJ''.

· Povjerenstvo za provedbu postupka će razmatrati samo one ponude koje su, bez obzira na način dostave, na njegovu adresu zaprimljene – zaključno do 06. studenoga 2026. godine do 12:00 sati. 
· Pravodobnima se smatraju isključivo ponude koje su, neovisno o načinu dostave, zaprimljene na prethodno navedenu adresu najkasnije do isteka navedenog roka.

· Nepotpune i nepravodobne pristigle ponude neće se uzimati u razmatranje.

VI.  ODABIR PONUDITELJA
· Odabrani ponuditelji će biti obavješteni telefonski ili elektroničkom poštom o rezultatima Javnog natječaja najkasnije do 10. studenoga 2026. godine.

· Odabranom ponuditelju koji je sklopio ugovor o zakupu površine, jamstvo za ozbiljnost ponude se ne vraća nego se zadržava kao sredstvo osiguranja urednog ispunjenja odredbi ugovora (oštećenje kućica ili suncobrana, odlaganje otpadnih ulja na ekološki prihvatljiv način, plaćanja troškova električne energije i sl.) i vraća se u roku od sedam dana od isteka ugovora, a  nakon što bude utvrđeno uredno ispunjenje istog.

· Ponuditeljima, čije ponude nisu prihvaćene, jamstvo za ozbiljnost ponude se vraća u roku od 10 dana od dana donošenja zaključka o izboru najpovoljnijeg ponuditelja.

· U slučaju da dva ili više ponuditelja koji ispunjavaju kriterije i uvjete iz Natječaja ponude isti iznos zakupnine pravo prvenstva ima onaj ponuditelj čija je ponuda ranije zaprimljena.

· Odabrani ponuditelj bit će pozvan na sklapanje ugovora o zakupu. Na potpis Ugovora je potrebno donijeti dokaz o uplati ukupnog iznosa ponude. U protivnom smatrat će se da je odustao od zaključenja Ugovora. Uplata ukupnog iznosa iz ponude vrši se u korist Proračuna Općine Župa dubrovačka IBAN: HR5924070001860200001, model: HR68, poziv na broj: 7811 - OIB.
· U slučaju da odabrani ponuditelj odustane od zaključenja Ugovora ili nije uplatio iznos u visini ponude i roku od sedam dana od dana dostave odluke o odabiru, Ugovor se neće sklopiti, a Općina Župa dubrovačka zadržava uplaćeno jamstvo za ozbiljnost ponude, te ima pravo pozvati sljedećeg najpovoljnijeg ponuditelja, odnosno istu kućicu može dati u zakup sljedećem ponuditelju s najvećom ponudom bez novog natječaja.

· Ugovor o zakupu sklapa se na određeno vrijeme za razdoblje od 04.12.2026. do 02.01.2027. godine.

· Odabir mikrolokacije kućice iz točke 1. ovog Natječaja određivat će se prema visini ponuđenog iznosa zakupnine na način da ponuditelj sa najvišim ponuđenim iznosom zakupnine ima pravo birati mikrolokaciju kućice, ponuditelj s drugom ponudom po visini zakupnine birat će drugi po redu i tako dalje dok se sva mjesta predviđena za kućice ne budu popunjena.

VII. OPĆE ODREDBE

· Pravo sudjelovanja na Natječaju imaju pravne i fizičke osobe koje ispunjavaju zakonom propisane uvjete za obavljanje ugostiteljske djelatnosti.

· Zakupci su dužni obavljanje ugostiteljske djelatnosti u prostoru zakupa iz ovog Natječaja uskladiti sa svim relevantnim propisima Republike Hrvatske i Općine Župa dubrovačka koji se odnose na iste, te u tu svrhu o svom trošku ishoditi sve eventualne dozvole i odobrenja nadležnih tijela.

· Davanje kućica u podzakup nije dopušteno.

· Svi korisnici kućica su obvezni pridržavati se radnog vremena sukladno Odluci Općine Župa dubrovačka, te propisa o javnom redu i miru i komunalnom redu, polazeći od posebnosti ove manifestacije i prigode.

· Svi korisnici kućica obvezni za vrijeme čitavog trajanja zakupa i propisanog radnog vremena biti otvoreni i obavljati djelatnost s tim da je početak radnog vremena najkasnije u 11:00 sati.

· Svi korisnici kućica mogu imati najviše 5 (pet) stolova i po 4 (četiri) stolice po svakom stolu uz kućicu. 
· Odabrani ponuditelj za čitavo vrijeme trajanja zakupa odgovoran je za održavanje kućice te je dužan osigurati zaštitu od krađe i drugih oštećenja.

· Odabrani ponuditelj dužan je otpadna ulja odlagati isključivo na ekološko prihvatljiv način. 
· Za potrebe adventskih kućica priključak na električnu energiju osigurati će HUP-Zagreb d.d., a potrošnju električne energije Općina po dostavljenom obračunu HUP-a fakturirati svakom pojedinom korisniku adventske kućice, prema sporazumu kojeg će međusobno sklopiti.

· Tijekom trajanja zakupa dopušteno je isticanje isključivo registriranog naziva odabranog ponuditelja i/ili naziva temeljem kojeg odbrani ponuditelj obavlja ugostiteljsku djelatnost sukladno propisima. Kućice pripadajuću opremu i prostor oko istih, odabrani ponuditelj ne smije koristiti za isticanje bilo kakvih reklamnih natpisa ili iste koristiti za bilo kakav oblik političke ili druge promidžbe.
· Nije dopuštena bilo kakva audio i video reprodukcija od strane zakupnika.

· Odabrani ponuditelj dužan je kućicu s pripadajućom opremom osloboditi od osoba i stvari nakon proteka vremena zakupa, a najkasnije 04. siječnja 2027. do 14:00 sati

Povjerenstvo Općine Župa dubrovačka zadržava pravo poništenja Natječaja bez posebnog obrazloženja i pri tom ne snosi odgovornost prema ponuditeljima.

Svojim sudjelovanjem na javnom natječaju ponuditelji pristaju da se njihovi osobni podaci koriste u svrhu ovog javnog natječaja. Sa osobnim podatcima postupati će se sukladno Općoj uredbi o zaštiti podataka (Uredba (EU) 2016/679) i Zakona o provedbi Opće uredbe o zaštiti podataka (NN 42/18).

Detaljne obavijesti o uvjetima natječaja i mikro lokacijama zainteresirani mogu dobiti u prostorijama Općine Župa dubrovačka na adresi Vukovarska 48, Srebreno, 20207 Mlini ili na telefon 020 487 470 ili e-mail opcina@zupa-dubrovacka.hr

U Srebrenom, 23. listopada 2026.g.
